في كل تجارب حياتي و إطلاعاتي و متابعاتي السياسية تأكدت إنو في البنيان لازم أساس صلب يقوم عليه المستقبل، و إنو أسلوب البنيان على ساس معوج يتصلح بالليقة هو عملية غش و أكبر عملية تحيل و تزييف للوعي.
لأنو الساس لازمو حفران و الساس المعوج باش يمشي و يميل بالوقت و يطيح في لخر و هذا حتمي. من بعد التلييق متاع الحيوط و تزيينها و إظهارها مستوية ماعندو حتى معنى و مايبدل شي من الحتميات !!!
محاولات إظهار بناء معوج إنو مستوي و واقف مليح هي خسارة وقت و جهد و فلوس لأنو الأولى هو هدم البناء و بنيانو من أول و جديد، لأنو باز المخطط كان فيه أغلاط أو إنو الأرض كانت ماهيش متاع بنيان أو إنو البناي غشاش.
في تونس لازم نفهمو و نعرفو حقيقة إنو كل واقعنا الإجتماعي، السياسي، الاقتصادي، الثقافي، الديني و الرياضي: هو مزيف و قايم على أسس معوجة و العامل الحاكم فيه هو المظاهر فقط، و كل حياتنا قايمة على مجموعة من المظاهر.
و كل تساؤلاتنا و أفكارنا المزيفة تدور حول مسألة وحيدة وحدة هي آش باش يقولو علينا، كيفاش يخزرولنا، زعما يرضاو علينا، زعما نعجبوهم و لذا مايهمناش إقتناعنا الخاص مايهمناش إيماننا، مايهمناش رؤيتنا الحقيقية لرواحنا، أرواحنا متكتسب قيمة كان كيف يخزرولنا أو كيف يحكو علينا، كان كيف يشكرونا و لهنا قلب الإشكال: إشكال في أسس الشخصية.
الشخصية التونسية المعاصرة تنكرت تماما لروحها الأصلية و عن جهل بأساسها الصلب قررت تحت تأثير البرانية و تقليدهم إنها تستورد بالفلوس ساس بلاستيكي أما مزيان و خارج علخر عوضت بيه الأسس الحجرية الي أجدادنا حاربو بيها الدنيا و هكا ولات عندنا شخصية: ضعيفة، مزاجية، تابعة، متقلبة، كركارة، خوافة، قلقة ، مريضة، كذابة، متسولة، متحيلة…
شخصية كل ما تشوف مظهر سلبي جديد تمشي تشريه و تتفاخر بيه و هكا ماشية و تزيد تفسد و تضعف لين تموت في الآخر! إيه باش تموت الشخصية هذي و باش تذوب تماما لأنها مزيفة ماهيش حقيقية.
كيف نقول إنو الشخصية هذي باش تذوب مانيش نحلم! لأنو بدات تظهر للعيان و بالمكشوف كل مئاسينا و أوجاعنا و كل فضايحنا و بدا سؤال ” علاش أحنا هكا؟ “ يتطرح بصور مختلفة، بدا إحساس الوجيعة من خمج واقعنا يقوا و بدينا نعبرو (التعبير هذا نشوفوه تو كان في الراب التونسي و شوية في الأدب) أما مزال الوعي بالأسباب هوا الي ماتطورش، و هذا الي قاعدين نخدمو عليه.
عمليا تو بان بالكشاف الأسس الخايخة في بنيانا الإجتماعي و السياسي تظهر كيما العادة زوز حلول: الإصلاح و معناها نعملو تبديلات تسكن الأوجاع و تبدل المنظر و ترضي ناس جدد و نحاولو نسايسو بعضنا و هذا يعني ليقة جديدة !!!! و تأجيل المحتوم.
في تونس الإصلاح هو تأجيل المحتوم، و إلا هي الثورة الحقيقية و هدم الواقع المزيف والبنيان على الأساس الصلب. لهنا قلب المعركة الفكرية و الروحية في تونس المستقبل، لأنو كيما ريتو الكلام المزيان (هو الليقة الي يستعملو فيها سياسيينا ) ماعندو حتى معنى و كلو تقشقيش حناك و ضربان لوغة.
لازم نقولو الحق: مجتمعنا خايخ و دولتنا شلاكة و إقتصادنا منهار و ثقافتنا تبعية و ديننا تحول الى طقوس و رياضتنا كذبة و كل الي نعيشوه هو عار!
العار الحالي لازم نغسلوه و نسترجعو شرفنا الي باعاتو “النخبة” باش تسكر بيه، إيه نعم الشرف التونسي تباع لأجل مجموعة من الكلاب تمشي تسكر كهو و باقي الأمة يقعدو في وضع البهتة و السكتة الدماغية و هكا قعد الوعي التونسي واحل ماهو فاهم شي و دب فيه اليأس و الخوف و الرغبة في الهروب للخارج أو الانتحار.
الحياة تتبنا على أسس صلبة و هكا تنمو و تتطور، تقوى، تتكاثر، تتعمر و تزدهر. هذا هو قانونها الوحيد، القانون الي ضاع من فكرنا و عوضناه لعقود بالحياة هي مظهر و من غادي بدا إنهيارنا الروحي و الاجتماعي السياسي .
القومية التونسية: هي إسترجاع لروح الأمة الحقيقية و لذا فإنها كفكر يمن بالحقيقة و بالبناء على الأرض الصلبة، نمنو بأنو المجتمع التونسي الحقيقي و كيف كيف الدولة القومية لازمها أسس قوية و مستمرة و راسخة في الهوية التونسية. ولذا فإننا ضد كل سياسات “الليقة تجيب” و ضد كل التبسيطات و التسرعات و البكائيات.
القومية التونسية مشروع حياة يتطلب إيمان موش مجرد كلام يزين بيه الواحد فمو. لذا فإنو كل الناس الي تمن بالقومية التونسية حقيقة لازمها تنشط و تتكلم و تعبر في كل نقاشاتها في الدار، القراية، الخدمة، القهوة و في كل بلاصة على التوجهات القومية في كل المسائل، لازم وين نلقاو الفضاء نطرحو أفكارنا و إناقشوها و ندافعو عليها بكل حماس.
==> كقوميين لازم ننبثقو في الوجود التونسي و نفضحو كل مظاهر العار الي فيه و ندعو لروح جديدة ثقوم على الحقيقية الحرة و الرجولية .
Visits: 707
مصنف ب أمة تونسية, الأمة التونسية, القومية التونسية, قومية تونسية
فكر
مجتمع
تصفّح المقالات
المقالة السابقة
الروح التونسية المكبوتة باش تبقى تصنع في الإنفجارات
المقالة التالية
التونسي الي يحكي في كل شي و يفهم في السياسة
تعليق واحد
يقول دولة، أحزاب، فنانين... التبعية للأجنبي راضعينها في الحليب | الأمة التونسية:
2018-07-27 الساعة 22:33
[…] الأمثلة ماتوفاش من الدولة و الأحزاب و الفنانين… و هاذم من موجهي الرأي العام أي موجهي العقل التونسي للتبعية للخارج في إقتناع و إيمان تام بالعجز التونسي و تبعية تونس لكيان خارجي وهمي في الغالب. و هذا الي نسميه التبعية الممنهجة لأنها مهيش ظاهرة خاصة ومؤقتة و انما عامة و دايمة و تتمارس يوميا و بكل صحة رقعة لا بكل شرعية أو بالاعتقاد إنها الممكن الوحيد لأنو التونسي عاجز على التفكير و الإنتاج. بل يعتقدو إنو تونس ما فيها ما يتعرف أو يستاهل يتعرف :بلاد تافهة ديراكت يطبقوا فيها نموذج أجنبي جاهز و برا بركا، الليقة تجيب!! […]
التعليقات مغلقة.
وسوم
أمة تونسية إرادة إستقلال إقتصاد إنتاجي ارادة القوة استعمار استقلال اقتصاد الأمة التونسية الاستعمار الفرنسي البطولة التونسية التبذير في الميزانية الثورة الثورة التونسية الحركة الوطنية الدولة الدولة التونسية السيادة التونسية القوة القومية التونسي القومية التونسية بطولات تاريخية تاريخ تاريخ تونس تجريم الإستعمار تجريم الإستعمار الفرنسي تونس ثروات طبيعية ثقافة ثورة ثورة تونس جرائم الإستعمار حرية سيادة سياسة سياسة اقتصادية سياسة خارجية شخصية تونسية فرنسا فلاحة قومية تونسية مقاومة ميزانية نقابة وعي
القومية التونسية
مجلة إلكترونية جامعة تنطق بالفكر القومي التونسي في كل المجالات التي تهم الواقع التونسي حول السياسة و الثقافة و الاقتصاد و الفن و التاريخ.